**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 02.10.2022, ora 08.00 – 03.10.2022, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 03.10.2022, ora 07.00**

**RÂURI**

**Debitele au fost în scădere,** exceptând râurile din bazinele hidrografice: Jiu, Olt, Vedea, Argeș, Ialomița, Siret, Prut și pe cele din Dobrogea, unde au fost staționare, cursurile mijlocii și inferioare ale Someșului, Crișurilor, Arieșului, Mureșului, Timișului și cursurile inferioare ale Crasnei, Barcăului, Târnavelor, Begăi, Timișului, Bârzavei, Carașului și Nerei, unde au fost în creștere datorită propagării.

Creșteri ușoare de debite și niveluri s-au înregistrat pe unele râuri mici din Maramureș, datorită precipitațiilor, izolat, căzute în interval.

Debitele se situează în general la valori sub mediile multianuale lunare, cu coeficienți moduli cuprinși între 30-90% din normalele lunare, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Moravița, Caraş, Nera, Jiu, bazinul superior și inferior al Oltului, bazinul mijlociu și inferior al Argeșului, cursurile superioare ale Sucevei, Moldovei și Trotuşului, pe cursul superior și mijlociu al Bistriței, pe unii afluenți din bazinele superioare ale Argeșului și Ialomiței și mai mici (sub 30% din mediile multianuale lunare) pe râurile din bazinele hidrografice: Tazlău, Rm. Sărat, Bârlad şi Jijia.

Nivelurile pe râuri la stațiile hidrometrice se situează **sub COTELE DE ATENȚIE.**

**Debitele vor fi în scădere,** exceptând râurile din bazinele hidrografice Olt, Vedea, Argeș, Ialomița, Siret, Prut și pe cele din Dobrogea unde vor fi staționare, cursul mijlociu și inferior al Mureșului și cursul inferior al Someșului unde vor fi în creștere prin propagare.

Sunt posibile creșteri de debite și niveluri pe unele râuri mici din Maramureș și nordul Transilvaniei datorită precipitațiilor sub formă de aversă, izolate, prognozate.

Nivelurile pe râuri la stațiile hidrometrice se vor situa **sub COTELE DE ATENȚIE.**

**DUNĂRE**

**Debitul** la intrarea în ţară (secţiunea Baziaş) în intervalul 02.10.2022 – 03.10.2022 **a fost staţionar, având valoarea de 3700 m3/s**, sub media multianuală a lunii **octombrie (3850 mc/s).**

În aval de Porțile de Fier debitele au fost în scădere pe sectorul Gruia – Olteniţa, staționare la Călăraşi şi în creştere pe sectorul Cernavodă – Tulcea.

**Debitul la intrarea în ţară (secţiunea Baziaş) va fi în creştere (3800 m3/s).**

În aval de Porțile de Fier debitele vor fi în creștere la Gruia și pe sectorul Brăila – Tulcea și în scădere pe sectorul Calafat – Vadu Oii.

**2.** **Situația meteorologică în intervalul 02.10.2022, ora 09.00 – 03.10.2022, ora 06.00**

**ÎN ŢARĂ**

**Vremea s-a răcit în toată țara,** chiar semnificativ în Moldova, Dobrogea, sud-estul Transilvaniei și al Munteniei, unde au fost diferențe termice față de intervalul anterior de până la 8...10 grade. Cerul a fost variabil cu înnorări și ploi slabe în nord, local în centru și sud-est, iar noaptea și în vest. Acestea au fost mai ales sub formă de aversă, iar în Maramureș și în nordul Dobrogei și al Transilvaniei s-au semnalat descărcări electrice. La altitudini de peste 2000m trecător a nins slab. Vântul a prezentat intensificări pe parcursul zilei în toate regiunile, cu viteze în general, între 45 și 60 km/h, chiar mai mari pe alocuri în Oltenia și Dobrogea, până la 70...80 km/h, dar și pe crestele montane, unde rafalele au depășit 100 km/h; seara și noaptea a slabit treptat în intensitate, doar la munte au mai rămas intensificări de până la 70...90 km/h. Temperaturile maxime s-au încadrat între 13 grade la Joseni și Toplița și 25 de grade la București - stațiile Filaret și Băneasa, iar la ora 06 se înregistrau temperaturi cuprinse între 5 grade la Câmpulung Muscel și 15 grade la Buzău.

*Observație: de ieri dimineață de la ora 6 au fost în vigoare 12 de mesaje pentru fenomene meteorologice periculoase imediate:*

* *cod galben pentru fenomene meteorologice periculoase imediate, 6 emise de către SRPV Bacău și cîte 2 emise de către SRPV Sibiu, SRPV Constanța și CNPM pentru București.*

**LA BUCUREŞTI**

**Deși în scădere față de ziua anterioară**, valorile diurne au continuat să se situeze peste cele specifice debutului lunii octombrie. Cerul a fost variabil, mai mult senin în prima parte a nopții. Pe parcursul zilei vântul a avut ușoare intensificări, în zona preorășenească înregistrându-se viteze la rafală de până la 43 km/h, dar a slăbit în intensitate seara și noaptea. Temperatura maximă a fost de 24 de grade la Afumați și 25 de grade la Băneasa și Filaret, iar la ora 06 erau 11 grade la Filaret, 10 grade la Afumați și 8 grade la Băneasa.

 **3. Prognoza meteorologică în intervalul 03.10.2022, ora 09.00 – 04.10.2022, ora 09.00**

 **ÎN ŢARĂ**

**Vremea va continua să se răcească ușor,** astfel încât valorile termice se vor situa în jurul celor specifice perioadei în sud și sud-est și mai scăzute decât acestea în celelalte regiuni. Cerul va fi variabil, cu înnorări, averse și posibil descărcări electrice în nordul, în centrul teritoriului și în zonele montane, iar temporar și pe arii mai restrânse în rest.

Cantitățile de apă vor fi pe alocuri mai însemnate la munte, unde vor depăși mai ales prin acumulare 20...30 l/mp. La altitudini de peste 1700m precipitațiile vor fi și sub formă de lapoviță și ninsoare. Vântul va sufla în general moderat, cu intensificări pe crestele montane și pe alocuri în Oltenia. Temperaturile maxime se vor încadra în general între 14 și 22 de grade, iar cele minime între 4 și 13 grade. Izolat vor fi condiţii de ceaţă.

**LA BUCUREŞTI**

**Valorile termice vor continua să scadă** și se vor situa în jurul celor specifice perioadei. Cerul va fi variabil, cu unele înnorări mai ales după-amiaza, când va crește probabilitatea pentru averse și descărcări electrice. Vântul va sufla slab și moderat. Temperatura maximă va fi de 21...23 de grade, iar cea minimă de 8...9 grade, mai scăzută în zona preorășenească spre 6 grade.

1. ***CALITATEA APELOR***
	1. **Pe fluviul Dunărea**

Nu au fost semnalate evenimente deosebite.

* 1. **Pe râurile interioare**

Nu au fost semnalate evenimente deosebite.

* 1. **Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**GNM- CJ Mures** informează telefonic despre **izbucnirea unui incendiu, in data de 02.10.2022, orele 22:00, la groapa de gunoi din Municipiul Sighisoara, ce se manifesta cu flacara deschisa pe o supraf. de 80 mp, cu degajari de fum. A intervenit ISU Mures cu 2 Autospeciale cu apa si spuma** iar incendiul a fost lichidat. Un echipaj de pompieri a ramas in zona pentru supraveghere. ANM a apreciat că cerul va fi variabil, cu înnorări spre sfârșitul intervalului (orele 4…8, 03.10.2022. când vor fi condiții să plouă slab. Vântul va sufla în general slab, viteze de cel mult 15…20 km/h din sector predominant vest-nord-vestic la început, apoi vestic-sud-vestic, astfel că evoluția norului de fum va fi de dispersie și de ușoară deplasare către est și nord-est.

**Agenţia Naţională pentru Protecţia Mediului** informează că, din rezultatele analizelor efectuate în data de 29.09.2022, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

**Media zilnică de 50 µg/m3 pentru PM10** (pulberi în suspensie cu diametrul sub 10 microni) **nu a fost depășită la nici o staţie din teritoriu**.

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei:**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 29.09.2022 – 30.09.2022 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

În urma incendiului de la centrala nucleară Zaporojie, Ucraina, din data de 05.03.2022, monitorizarea permanentă derulată până la acest moment de către Rețeaua Națională de Supraveghere a Radioactivității Mediului (RNSRM), coordonată de Laboratorul Național de Referință Radioactivitate (LNRR) din cadrul Agenției Naționale pentru Protecția Mediului (ANPM) nu a semnalat creșteri ale radioactivității mediului. **Valorile înregistrate sunt normale pentru această perioadă şi nu prezintă un risc pentru mediu sau populaţie.**

LNRR-ANPM a identificat și analizat diverse scenarii de monitorizare a radioactivității mediului, coroborate cu posibila evoluție a situației actuale pe plan geopolitic. Aceste scenarii au directă aplicabilitate în modul de răspuns al RNSRM în situații de urgență, astfel încât să se asigure o informare promptă a factorilor de decizie naționali și internaționali, precum și a populației.

Datele staţiilor automate sunt disponibile online pe site-ul ANPM, respectiv pe platforma EURDEP (European Radiolocical Data Exchange Platform), site-ul comisiei Europene.

**4.** **În municipiul Bucureşti şi judeţul Ilfov**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**5. Probleme de Alimentări cu apă:**

**Administrația Bazinală de Apă Prut-Bârlad: In județul Iași,** se menține Treapta III de restrictii:

* Acumularea Hălceni, localitatea Vlădeni, s-a impus încetarea livrării apei pentru piscicultură;
* Acumularea Plopi, localitatea Munteni, comuna Belcesti, folosință piscicultură;
* Acumularea Sârca, localitatea Sarca, comuna Baltati, folosinta piscicultură;
* Acumularea Ezăreni, municipiul Iași, Statiunea de cercetare dezvoltare Horpaz - folosință piscicultură. Treapta de restrictii se va aplica atunci cind beneficiarul solicita apa bruta.

Situatia secarii fântânilor in localitatile care nu dispun de sisteme centralizate de alimentare cu apa, în jud. Botosani, Iasi, Vaslui, Galati – 316 localități.

* **In judetul Botosani** se menține Treapta III de restrictii:
* Acumularea Cal Alb, localitatea Hudești, comuna Hudești, folosinta piscicultură. Treapta de restrictii se aplica cand beneficiarul solicita apa bruta.
* Acumularea Cal Alb, localitatea Hudesti, folosință irigații, sistemul de irigații Movileni-Havarna. Treapta de restrictii se aplica cand beneficiarul solicita apa bruta.
* **In județul Vaslui** se menține Treapta III de restricții :
* Acumularea Solești, folosinta alimentarea cu apă pentru Municipiul Vaslui, localitățile Lipovat, Corbu, Muntenii de Jos, Bacaoani, Secuia. Precizăm că există surse alternative de alimentare cu apă priza Rediu și Acumularea Puscasi care asigură necesarul de apă conform abonamentului de utilizare/exploatare a resurselor de apă.
* Acumularea Mânjești, localitatea Mânjești, comuna Muntenii de Sus, pentru folosința Irigații.

**Administratia Bazinala de Apa Olt:**

In județul Brașov, se menține aplicarea Treptei I pentru folosinta alimentare cu apă a populație din acumularea Dopca pentru comuna Racoș, satele Racoș și Mateiaș, și comuna Hoghiz, satele Bogata și Dopca.

La acumularea Săcele, pârâul Târlung se menține Treapta II de restricții pentru Operatorul Compania de Apă SA Brașov. Nu s-au impus restricţii de alimentare cu apă la populaţie în municipiul Brașov deoarece debitul necesar este suplimentat din sursa subterană (front de captare zona Hărman-Prejmer -ANIF).

**Administrația Bazinală de Apă Buzău-Ialomița :**

Pentru sectoarele fluviului Dunarea aferente ABA Buzau Ialomita: nu mai sunt restricţii.

**- Administrația Bazinală de Apă Siret :**

Se constată în continuare livrări intermitente la rețelele publice de alimentare cu apă, în jud. Bacau, Vrancea, Iași – 6 localitati.

Situatia secarii fântânilor in localitatile care nu dispun de sisteme centralizate de alimentare cu apa, în jud. Bacau, Suceava – 8 localități.

**-A.B.A. Jiu** informează că începând cu data de 17.05.2022 a fost oprită alimentarea cu apă a Barajului Valea de Peşti din Priza Câmpu lui Neag (Buta, **jud. Hunedoara**), pentru efectuarea lucrărilor de înlocuire a conductei Buta-Baraj.

**A.B.A. Dobrogea-Litoral -** Pentru sectoarele fluviului Dunarea nu mai sunt restricţii.

1. *5.* ***Alte Evenimente***

***ANAR-SGA Alba revine cu*** informaţii suplimentare referitoare la apariţia unei fisuri, în data de 01.10.2022, în jurul orei 16:00, în zona barajului lacului de acumulare Tău Mare de pe pârâul Roșia, afluent de dreapta al râului Abrud, cln proximitatea albiei pârâului Foies, din zona localității Roșia Montană, județul Alba.

În urma primei expertize a avariei de la fața locului, specialiștii au decis golirea barajului parțial în prima fază, scăderea lacului cu cinci metri pentru un grad de risc acceptabil. Fisura, semnalată la barajul lacului piscicol Tăul Mare din Roșia Montană, are forma unui con și aproximativ un metru diametru la nivelul coronamentului, iar golirea de fund a barajului va trebui reparată. Breșa sub formă de con a apărut în partea din aval a barajului, la circa 10 metri de luciul de apă. Deținătorul acumulării Tăul Mare, realizată în anul 1908, este Primăria Comunei Roșia Montană. Autorizația de funcționare pentru acest obiectiv, care este folosit pentru piscicultură, este valabilă până la sfârșitul anului 2024. Volumul de apă în baraj este de 270.000 mc.

În zonă au ajuns 6 motopompe de mare capacitate care pot evacua 10.000 litri de apă pe minut, de la ISU Alba, iar celelalte de la ISU Hunedoara, ISU Mureş, ISU Cluj şi ISU Bihor. Prima pompă de mare capacitate a intrat în funcţiune duminică dupa-amiază, evacuându-se apa prin zona de preaplin a barajului şi prin conducta de by-pass.

La aceasta ora se intervine cu 2 motopompe de mare capacitate pentru deversarea apei din lacul de acumulare, alte 2 fiind pregatite sa intervina, iar 2 motopompe vor interveni la nevoie pentru evacuarea apei din zona ingusta a albiei pe raza localitatii Rosia Montana (zona locuita).

SGA Alba, va asigura monitorizarea tehnică a barajului pe toată durata intervențiilor. Pentru următoarele 24 de ore nu se prognozează creșteri importante de debite ȋn bazinul hidrografic Roșia Montană, debitele vor fi relativ staționare.

Din lac este evacuat prin sifonare (aproximativ 80 – 100 l/s), printr-o tava cu diametrul de 150 mm care face parte din echipamentul hidromecanic al barajului.

Zona de sufozie din corpul barajului, este permanent monitorizata si nu se observa modificari.

Nivelul apei in lac a scazut cu circa 40 cm în primele ore de intervenţie.

Evacuarea apei va continua pana la scaderea nivelului cu 5 m sub NNR.

Se lucrează cu utilaje de mare capacitate (buldozere şi vole) pentru crearea unui drum de acces necesar autospecialelor de intervenţie, având în vedere că drumul este impracticabil până la baraj.

Potrivit autorităților, se pare că s-au desprins pietre din baraj care au blocat vanele care permit deversarea controlată a apei (lacul are o suprafață de 4 ha și o adâncime maximă de 18 m).

În gospodăriile din zona care ar putea fi in pericol de a fi inundata, locuiesc un total de 261 persoane, din care 119 s-au autoevacuat, 137 au refuzat evacuarea si 5 persoane au fost evacuate in spatii puse la dispozitie de autoritatile publice (internatul scolar de la liceul din Abrud). Anunțarea acestora a fost făcută prin emiterea a 4 mesaje RO-ALERT, concomitent cu anunțarea fizică de către echipaje mixte formate din pompieri, polițiști, jandarmi și reprezentanți ai administrației locale.

Spațiile identificate pentru cazarea localnicilor se află la internate școlare și săli de sport din orașul Abrud și orașul Cîmpeni având o capacitate de aproximativ 400 de persoane. În acest moment nu există un risc iminent pentru populaţia din avalul acumulării, însă preventiv s-au impus masuri pentru evacuare. Autoritățile vor aduce la cunoștința populației dacă starea de risc va impune alte măsuri.

Direcția Comunicare